kardosdrur/scandi-wiki huggingface dataset:
Verzasca-dalen

Verzasca-dalen er en dal i Schweiz. Dalen støder op til Lago Maggiore nær ved Locarno i kantonen Ticino. Dalen ender blindt, idet der ikke findes pasovergange, tunneler eller andet inderst i dalen.

I den nederste del af dalen ligger Verzasca-dæmningen, der er bygget tværs over dalen. Dæmningen dæmmer op for Verzasca-floden og skaber derved den kunstige sø Lago di Vogorno, ca. 2 km fra Lago Maggiore. Ved dæmningen er et vanddrevet kraftværk, der kan levere op til 105 MW. Dæmningen og kraftværket blev bygget i årene 1961 – 1965 og blev taget i brug så snart reservoiret var fyldt.

Dæmningen er et populært mål for bungy-jumpere. Dette tog sin begyndelse efter at en James Bond-stuntman sprang ud herfra i åbningsscenen i filmen GoldenEye fra 1995, et spring, der sidenhen er gået over i filmhistorien.

Længere inde i dalen ligger flere småbyer, og det samlede befolkningstal i hele Verzasca-dalen er på 3.200 (2004). Småbyerne i dalen hedder Mergoscia, Vogorno, Corippo, Lavertezzo, Brione, Gerra, Frasco og Sonogno. Nær byen Lavertezzo ligger den lille 2.000 år gamle romerske kampestensbro, Ponte dei Salti, der er et velbesøgt turistmål.

Referencer

Eksterne henvisninger 

 Ticino Turismes beskrivelse  – På engelsk
 Dalens hjemmeside

Schweiz' geografi
Lago Maggiore
Ticino
Dale i Alperne
Frelsens hær (album)

Frelsens hær er det ottende studiealbum fra den danske pop/rock-gruppe Love Shop. Albummet blev udgivet den 1. november 2010 på A:larm Music. Det er gruppens første studiealbum i syv år siden National (2003), og det første album siden guitarist Hilmer Hassigs død i 2008. Forud for udgivelsen udkom førstesinglen, "Redningsklar" den 6. september 2010. Albummet debuterede som #2 på album-listen, med 1950 solgte eksemplarer i den første uge. Frelsens hær er det sidste Love Shop-album der medvirkes af Henrik Hall, der døde af kræft i januar 2011.

Albummets titel er taget fra sangen "Drømmeslottet" hvor teksten lyder, "Hvis du vil slås / gør det for os / frelsens hær i livet...", og er i følge sangskriver Jens Unmack, "to gode ord op mod hinanden, som i vores plades forbindelse intet som helst har at gøre med den religiøse organisation, som også bærer dem." Ifølge trossamfundet Frelsens Hær har titlen givet anledning til misforståelser, idet nogle medlemmer har troet at en del af indtægterne fra salget af albummet gik til organisationen. I en pressemeddelelse den 18. november 2010 oplyste bandet at de havde indgået et forlig med Frelsens Hær om brud på ophavsretten, og Unmack udtalte i den forbindelse at titlen "på ingen måde [var] ment som et forsøg på at kommentere eller drage fordel af organisationen". Som en del af forliget var indsamlere fra Frelsens Hær til stede ved koncerter på Store Vega den 20. og 21. november 2010.

Spor

Personnel 
 Mikkel Damgaard – synthesizer, klaver, klokkespil, kor, tambourin, mandolin, producer og indspilning af trommer
 Mika Vandborg – guitar
 Jens Helleman – guitar og akustisk guitar
 Thomas Risell – bas
 Thomas Duus – trommer
 Søren Mikkelsen – mix
 Morten Woods – kor, guitar på "Drømmeslottet"
 Andreas Hviid – indspilning af trommer
 Björn Engelmann – mastering

Referencer 

Album fra 2010
Love Shop-album
Inge Berge

Inge Berge (født 19. maj 1970) er en norsk sanger, guitarist, og producent og sangskriver, mest i USA.

Han har udgivet albumene The Zerosum (2007) samt 10 True Things & A Filthy Dirty Lie (2010) og har også skrevet musik indenfor teater bl.a for Israel Horovitz.

Diskografi 
 2007 The Zerosum
 2010 10 True Things & A Filthy Dirty Lie

Kilder

Eksterne henvisninger 
 Kort biografi på sonicbids.com

Sangere fra Norge
Guitarister fra Norge
Sangskrivere fra Norge
Musikproducere fra Norge
Norsksprogede forfattere fra Norge
Caroline Bonde Holm

Caroline Bonde Holm (født 19. juli 1990 i Hørsholm) er en dansk atlet, der primært konkurrerer i stangspring. I denne disciplin har hun den danske rekord både indendørs (4,43 m), sat i 2014, og udendørs (4,55 m), sat i 2022. Hun deltog i stangspring ved OL 2012 i London

Karriere 
Caroline Bonde Holm er medlem af Sparta Atletik. Hun vandt bronze i stangspring ved EM-23 2008 med et spring på 4,10 m, samme højde som sølvvinderen Jekaterina Kolesova fra Rusland. I vinteren 2010 satte hun i Clermont-Aubiere dansk rekord indendørs med 4,33 m og klarede dermed A-kravet til EM i Barcelona, hvor hun med 4,15 m dog ikke nåede finalen. Hun forbedrede i 2011 den danske rekord indendørs med 4,40 i indkøbsarkaden Stern Center Drewitz i Potsdam og 17. februar 2012 endnu engang til 4,42 m ved samme stævne som året forinden. Denne rekord gav endvidere kvalifikation til OL, og udtagelsen blev bekræftet i begyndelsen af juli.

Ved VM i Daegu 2011 sluttede hun med 4,25 m på en delt 25. plads ud af 33 springere. Hun vandt indendørs-DM med et sprang på 4,25 m, hvilket gav udtagelse til indendørs-VM i Istanbul. VM-kravet på 4,52 m klarede hun ganske vist ikke, men efter sin danske rekord i Potsdam blev hun belønnet med et wildcard.

Kort før OL 2012 lykkedes det for Bonde at sætte ny dansk rekord, da hun sprang 4,36 m ved et stævne i Cardiff, Wales. Den hidtidige rekord tilhørte Marie Bagger Bohn og blev sat ved OL 2000 i Sydney. Hendes deltagelse ved OL blev en skuffelse, da hun ikke kom over den indledende højde.

I 2014 forbedrede hun sin danske rekord til 4,43 m indendørs.

I 2017 brækkede hun en fod, hvilket sammen med en graviditet og fødsel medførte en lang pause og arbejde ned at komme tilbage på toppen.

Caroline Bonde Holm trænes af Thor Aarøe Mørck.

Internationale ungdomsmesterskaber 
 2011 VM Stangspring 25. plads 4,25
 2010 EM Stangspring kvalifikation 4,15
 2009 EM Stangspring inde 17. plads 4,05

Internationale ungdomsmesterskaber 
 2009 EM-23 Stangspring  4,15
 2008 JVM Stangspring kvalifikation 3,65
 2007 U20-NM 100 meter hæk 8. plads 15,09w 
 2007 U20-NM Stangspring 5.plads 3,46 
 2007 UVM Stangspring 20. plads 3,50

Danske mesterskaber 
  2012 Stangspring-inde 4,25
  2011 Stangspring-inde 4,25
  2010 Stangspring-inde 4,05
  2009 Stangspring 4,05
  2009 100 meter hæk 15,23 (+0.0)
  2009 Stangspring-inde 4,15
  2008 Syvkamp 4315 p
  2008 Femkamp-inde 3317 p
  2007 100 meter hæk 15,21 
  2007 Stangspring 3,75 
  2007 Stangspring-inde 3,50

Danske rekorder

Udendørs 
4,36 Cardiff (Wales) 18. juli 2012

Indendørs 
4,42 Potsdam (Tyskland) 17. februar 2012
4,40 Potsdam (Tyskland) 18. februar 2011
4,33 Clermont-Aubiere (Frankrig) 7. marts 2010
4,27 Stokke (Norge) 31. januar 2010

Personlige rekorder 
 Stangspring, ude: 4,36 m
 Stangspring, inde: 4,43 m (2014)
 100 meter hæk: 15,23 (+0.0) (Odense Atletikstadion 30. august 2009)

Referencer

Eksterne henvisninger 

Stangspringere fra Danmark
Atleter fra Sparta Atletik
Hækkeløbere fra Danmark
Mangekæmpere fra Danmark
Deltagere for Danmark ved sommer-OL 2012
10 True Things & A Filthy Dirty Lie

10 True Things & A Filthy Dirty Lie er et album af Inge Berge, udgivet den 14. april 2010.

Sporliste

Album fra 2010
The Zerosum

The Zerosum er Inge Berges debutalbum. Det blev udgivet i 2007.

Sporliste

 «Short Satanic Mass» 0:34
 «Samsara» 3:48
 «Gold Steel» 3:21
 «Only Son I» 2:07
 «Sweet Girl Insincere» 1:21
 «Leave» 4:25
 «Walk You Down» 2:43
 «New Fuckosphere» 1:10
 «Only Son II» 2:29
 «The Zerosum» 3:12
 «Alexandra Leaving» 4:59
 «2 Little, 2 Late» 1:29
 «Father Want Me Come Home» 3:21
 «Home» 3:32
 «Goodbye America» 4:09
 «Home Again» 1:11
 «Sir Percie Natase/Superstring» 0:57
 «Who's the Joke On» 2:56

Debutalbum fra 2010
Album fra Norge
Chemins de Fer de Provence

Chemins de Fer de Provence er et fransk regionalt trafikselskab, der driver den smalsporede (1000 mm) jernbanestrækning Nice–Digne-les-Bains i Provence. Selskabet driver kun denne jernbane.

Banen har sit udgangspunkt på Gare de Nice, på adressen Rue Alfred Binet 4 i Nice. Strækningen er 151 km lang og varer ca. 3 timer. Banen når visse steder op til 1.000 meter over havets overflade højde og gik derfor i sin tid så langsomt med damplokomotiv, at folk kunne stige af toget og samle kogler. Jernbanen blev derfor kaldt Koglebanen (fr. Le Train des Pignes). Driften varetages nu med skinnebusser.

Der har gennem tiden været flere små jernbaner fra Nice til baglandet, men dette er den eneste tilbageværende rute. Den anvendes fortrinsvis af turister og kører gennem dale og kløfter langs floden Var i et naturskønt område.

Eksterne henvisninger 

 Hjemmeside for Chemins de Fer de Provence 
 Groupe d'Etude pour les Chemins de fer de Provence  

Jernbaneselskaber i Frankrig
Jernbanestrækninger i Frankrig
Alpes-Maritimes
Alpes-de-Haute-Provence
Karen Gydesen

Karen Louise Gydesen (født 3. juni 1967) er en tidligere dansk atlet, som var medlem af Haderslev IF (-1986), Viby IF (1989) og Aarhus 1900 (1990-).

Karen Gydesen har vundet 15 danske mesterskaber og har som den eneste vundet alle distancer fra 100 meter til og med 1500 meter. Hun var dog bedst på 800 meter, hvor hun deltog i både EM og VM. På denne distance har hun også den danske rekord på 2,00,97 og tidligere også på 300 meter med 38,83 og 400 meter med 53,32. Hun har også del i Aarhus 1900s danske rekord på 4 x 200 meter med 1,39,35.

Karen Gydesens træner var Erik Barslev.

Karen Gydesen er uddannet læge fra Aarhus Universitet og er i dag praktiserende læge i Kolding.

Karen Gydesens far Andreas Gydesen (født 1935) var en af Danmarks bedste på 400 meter hæk og dansk mester i mangekamp samt fodboldspiller på Haderslev Fodboldklub’s førstehold i 1950'erne og begyndelsen af 1960'erne.

Internationale mesterskaber 
 1996 EM 800 meter inde 7.plads 2,04,70
 1995 VM 800 meter 29.plads 2,04,41 
 1994 EM 800 meter 2,02,16

Danske meteresterskaber 
  1999  400 meter  55,63 
  1998  800 meter  2,07,41 
  1996  400 meter  55,38 
  1996  800 meter  2,07,34 
  1996 800 meter inde  2,10,60 
  1995  1500 meter  4,29,01
  1995  800 meter  2,07,5 
  1995  400 meter  55,27 
  1994  400 meter  55,27 
  1994 800 meter inde  2,10,45 
  1992  400 meter  53,62 
  1992  200 meter  24,36 
  1992  100 meter  12,05 
  1991  200 meter  25,47 
  1991  400 meter  54,61 
  1990  400 meter  54,80 
  1990  200 meter  25,09 
  1989  200 meter  25,29 
  1989  100 meter  12,60 
  1989  400 meter  55,32 
  1984  200 meter  25,02

Personlige rekorder 
 60 meter -inde: 7,84 1992
 100 meter: 12,03 1984
 200 meter: 24,17 1992    
 200 meter -inde: 25,15 1992
 300 meter: 38,83 1992     
 400 meter: 53,32  Esch-sur-Alzette 22. augusti 1992
 400 meter-inde: 57,08 1992 
 800 meter: 2,00,97  Helsinki 29. juni 1994 
 800 meter -inde: 2,04,74 Globen, Stockholm, Sverige 8. marts 1996
 1000 meter: 2,42,5 1996
 1500 meter: 4,22,33 1994

Eksterne henvisninger 
 iaaf.org – Athletes Karen Gydesen
 Statletik.dk – Profil – Karen Gydesen
 DAF i tal – Karen Gydesen 
 Alletiders toprangliste Aarhus 1900

Sprintere fra Danmark
Atleter fra Haderslev IF
Atleter fra Viby IF
Atleter fra Aarhus 1900
Mellemdistanceløbere fra Danmark
Kortslutning (single)

"Kortslutning" er den anden single fra den danske pop punk-sangerinde Celina Rees debutalbum Kortslutning.

Eksterne henvisninger 
 

Musik fra Danmark
Singler fra 2008
Celina Ree
Niels Holm-Nielsen

Niels Holm-Nielsen er embedslæge i Nordjylland.
Han er formand for Embedslægeforeningen.

I sin egenskab af embedslæge har han blandt andet været involveret i sagen om Jens Arne Ørskov Mathiasens død, den såkaldte Løgstørsag.

I Allan Høyers dokumentarfilmen Filmfaderen om Nils Malmros' optagelse af spillefilmen Kærestesorger trådte Holm-Nielsen frem som den "rival" der havde inspireret Malmros til Toke-figuren i Kærestesorger og Helge-figuren i Kundskabens træ.

Henvisning 

Læger fra Danmark
Gasherbrum I

Gasherbrum I (også kaldt Hidden Peak) er verdens 11. højeste bjerg, og er 8.068 moh. Gasherbrum I er det højeste bjerg i Gasherbrum-gruppen, et fjerntliggende bjergmassiv i Karakoram-kæden i det nordlige Pakistan.

Gasherbrum I blev oprindelig kaldt K5, som Karakorams femte bjerg, under den første kortlægning af Karakoram i 1856. Bjerget ligger i nærheden af K2, som også fik sit navn under denne kortlægning. I 1892 fik Gasherbrum I tilnavnet «Hidden Peak» af William M. Conway, da det ligger skjult bag Gasherbrum IV, set fra Baltoro-bræen.

Gasherbrum I blev besteget første gang af amerikanske klatrere 5. juli 1958.

Karakoram
Bjerge i Pakistan
Himalaya
Broad Peak

Broad Peak, eller Faichan Kangri, (oprindelig kaldt K3) er verdens tolvte højeste bjerg, 8.047 moh. Broad Peak ligger i bjergkæden Karakoram i det nordlige Pakistan, 8 kilometer fra K2. Bjerget er en del af Gasherbrum-gruppen. Broad Peak fik sit navn pga. den langstrakte top, som er 1,5 kilometer i udstrækning.

Broad Peak blev første gang besteget af de Østrigske klatrere Hermann Buhl, Kurt Diemberger, Marcus Schmuck og Fritz Wintersteller 9. juni 1957.

Eksterne henvisninger 

Karakoram
Himalaya
Bjerge i Pakistan
Hou Yifan

Hou Yifan (født 27. februar 1994 i Xinghua, Taizhou, Jiangsu, Kina) er en kinesisk skakspiller, der 24. december 2010 sikrede sig verdensmesterskabet i skak for kvinder og dermed blev den yngste skakverdensmester nogensinde. Da hun i 2008 som 14-årig sikrede sig stormestertitlen, var hun den yngste kvinde til at opnå dette.

Blandt Hous øvrige præstationer kan nævnes, at hun som 12-årig i 2006 var den yngste deltager nogensinde ved en VM-slutrunde for kvinder (hun nåede tredje runde) og samme år tilsvarende var den yngste deltager nogensinde ved en skakolympiade. I 2007 blev hun den yngste vinder nogensinde af det kinesiske mesterskab for kvinder, og i 2008 nåede hun finalen i VM for kvinder, ligeledes som den yngste.

Hou Yifan stiftede bekendtskab med skakspillet som treårig og var efter få uger i stand til at besejre sin far og sin bedstemor. Hendes far fandt et par år senere en kompetent mentor til sin datter, Tong Yuanmang, der var på det kinesiske landshold. Da landsholdstræneren mødte Hou for første gang, da hun var ni år, var han imponeret af hendes evner til at finde stærke træk og spåede hende en meget stor fremtid. Samme år vandt hun verdensmesterskabet for spillere under 10 år.

Eksterne henvisninger 
 

 

Skakspillere fra Kina
Frelsens Hær (flertydig)

Frelsens Hær har flere betydninger:
 Frelsens Hær – kirke med en stærk social profil
 Frelsens hær (album) – studiealbum af den danske pop/rock-gruppe Love Shop
Reschensee

Reschensee (På italiensk: Lago di Resia) er en opdæmmet sø i den italienske provins Bolzano. Søen ligger nær Reschen Pass, ca. 2 km. fra grænsen til Østrig. Med sit indhold af 120 millioner kubikmeter vand er den den største sø i denne provins. Søen har tilløb fra floderne Adige, Rojenbach og Karlinbach, og den føder Adige.

Opdæmningen af Adige startede i april 1940, men på grund af 2. Verdenskrig var byggeriet ikke færdig før juli 1950. Et par mindre landsbyer måtte evakueres undervejs, efterhånden som vandet steg.

Klokketårnet 
Stadigvæk kan man se toppen af et kirketårn, der står tæt på landevejen langs søen. Om vinteren, når søen er tilfrosset, er det muligt at nå tårnet til fods. Legenden siger, at om vinteren kan man endnu høre kirketårnets klokker slå. (I virkeligheden blev klokkerne fjernet fra tårnet den 18. juli 1950, en uge før resten af kirken blev bortsprængt under tilblivelsen af søen).

I 2009 blev klokketårnet restaureret. Det hjørne af søen, hvor tårnet står, blev inddæmmet og dernæst tørlagt inden stilladserne blev rejst og restaureringen kunne ske. Efter restaureringen blev vandet atter lukket ind til tårnet. Restaureringen kostede 130.000 €.

Links 

 Historie om søens tilblivelse – på tysk
 Søens hjemmeside – på tysk

Søer i Italien
Alperne
Sydtyrol
Christoph Ernst von Beulwitz

Christoph Ernst von Beulwitz (14. februar 1695 på Lohma – 17. april 1757 i Glückstadt) var dansk gehejmeråd.

Han var søn af Gotfried Christian von Beulwitz og hustru f. Reitzenstein, blev 1738 indkaldt fra Tyskland for at overtage stillingen som hofmester hos kronprins Frederik, samme år konferensråd, Ridder af Dannebrog og deputeret i General- Landøkonomi- og Kommercekollegiet, fik 1741 ordenen l'union parfaite, blev 1743 amtmand over Sorø Amt, 1745 overlanddrost i Oldenborg og Delmenhorst, samme år gehejmeråd, 1752 amtmand over Steinburg Amt og døde i Glückstadt 17. April 1757.

Han blev gift 1. gang 9. juni 1733 med Bibiane Henriette von Wallbrunn (16. februar 1705 – 16. august 1735), 2. gang 30. juli 1743 med Sophie Hedevig von Warnstedt (18. maj 1707 – 9. august 1768), datter af etatsråd, amtmand Hans von Warnstedt.

Kilder 
 Georg Kringelbach, "Christoph Ernst von Beulwitz", i: C.F. Bricka (red.), Dansk Biografisk Lexikon, København: Gyldendal 1887-1905.

Hofmestre fra Danmark
Kollegiedeputerede fra Danmark
Riddere af Dannebrog (1671-1808)
Modtagere af l'union parfaite
Amtmænd fra Danmark
Amtmænd fra Holsten
Danskere i 1700-tallet
Personer i Dansk Biografisk Leksikon
Gehejmeråder fra Danmark
Polycarpus Chrysostomus Beuvius

Polycarpus Chrysostomus Beuvius (23. marts 1720 i Preussen – 22. oktober 1775) var en dansk officer.

Han var enten født 23. marts 1720 i Preussen (jf. Personalhistorisk Tidsskrift, I, s. 57) eller efter anden opgivelse døbt 27. januar 1722. Han trådte 1751 ind i artilleriet i Holsten, blev 1756 fyrværker, 1762 karakteriseret, siden virkelig stykjunker og samme år karakteriseret kaptajn af infanteriet. Han blev med Sigismund Jacob Bielefeldt benyttet ved forarbejderne til den nye artilleriplan, ved hvis indførelse januar 1764 han udnævntes til artillerikommissær i Danmark. Siden blev han tillige referent i Krigsdirektoriet. Som karakteriseret major 1766 blev han ved artilleriets omorganisation artillerikommissær i Norge, 1769 virkelig major og 1770 premiermajor og højstkommanderende artilleriofficer i Norge; som sådan døde han 22. oktober 1775. 3. september 1775 gift med Detlevine Dorothe Bjørnsee (døbt 21. marts 1730), datter af generalmajor Otto Jonas Bjørnsee. Hun levede endnu 1819 i Norge.

Kilder 
 P.C. Bang, "Polycarpus Chrisostomus Beuvius", i: C.F. Bricka (red.), Dansk Biografisk Lexikon, København: Gyldendal 1887-1905.

Artilleriofficerer fra Danmark
Danskere i 1700-tallet
Personer i Dansk Biografisk Leksikon
Otto Jonas Bjørnsee

Otto Jonas Bjørnsee (født 29. marts 1682 i København, død 1. oktober 1760 i Christiania) var en dansk officer.

Han deltog i sin ungdom i de danske Hjælpetroppers felttog i Brabant og Flandern. Han blev kaptajnløjtnant 1711 ved Prins Carls gevorbne Infanteriregiment, tog senere del i Den Store Nordiske Krig i Mecklenburg, Pommern og Norge og stod fra 1718 ved Akershusiske Infanteriregiment. Ved denne afdeling blev han stående, indtil han 1744 blev oberst og kommandant på Akershus fæstning. 1756 blev han generalmajor. Han blev gift 1729 med Anna Maria Griis, enke efter købmand Johan Jørgensen Brøgger. Hun var født 13. marts 1692 og var en datter af rådmand Christen Eskildsen Griis i Christiania og Kirsten Leuch. Bjørnsee døde 1. oktober 1760 i Christiania, og hans enke 14. februar 1770.

Kilder 
 P.F. Rist, "Otto Jonas Bjørnsee", i: C.F. Bricka (red.), Dansk Biografisk Lexikon, København: Gyldendal 1887-1905.
 Tullin, Samlede Skrifter I, 300.
 Collett, En gammel Christiania-Slægt.
 Anker, Biografiske Data om norske Generalspersoner, s. 48 f.

Generalmajorer fra Danmark
Personer fra København
Danskere i 1700-tallet
Personer i Den Store Nordiske Krig fra Danmark-Norge
Personer i Dansk Biografisk Leksikon
Sigismund Jacob Bielefeldt

Sigismund Jacob Bielefeldt (født 11. november 1711 i Holsten, død 19. juli 1776) var en dansk officer.

Han trådte 1727 ind i artilleriet i Holsten, blev 1733 virkelig fyrværker, 1739 ved køb af plads løjtnant, 1752 karakteriseret kaptajn, 1758 fyrværkerkaptajn, 1760 kompagnichef, 1762 karakteriseret major, deltog i forarbejderne til den nye artilleriplan, ved hvis indførelse januar 1764 han blev artillerikommissær i Holsten; samme år virkelig major, 1767 oberstløjtnant og 1770 oberst og chef for Artillerikorpset, og som sådan døde han 19. juli 1776. Han var 5. september 1737 blevet gift med Maria Sophia von Maas (28. juni 1717 – 4. februar 1778 og var fader til Carl Friederich Bielefeldt.

Kilder 
 P.C. Bang, "Sigismund Jacob Bielefeldt", i: C.F. Bricka (red.), Dansk Biografisk Lexikon, København: Gyldendal 1887-1905.

Artilleriofficerer fra Danmark
Danskere i 1700-tallet
Personer fra Holsten
Personer i Dansk Biografisk Leksikon
Mark Walker

Mark Walker (født 16. oktober 1961 i Chicago, USA) er en amerikansk trommeslager og percussionist, som bl.a. har spillet med Paquito D´Rivera, Arturo Sandoval, Paul Mccandless, Dave Onderdonk og Tania Maria.

Walker, der både spiller basalt trommesæt og håndpercussion, kom med i verdensmusikgruppen Oregon i 1996, hvor han har været fast medlem siden.

Diskografi 

 Cuban Jamsession - Paquito D´Rivera / Arturo Sandoval
 Loose Contact - Dave Onderdonk / Mark Walker
 Torches on the Lake - Paul Mccandless
 Northwest Passage - Oregon
 Moscow Symphony Orchestra - Oregon
 Live at Yosies - Oregon
 Prime - Oregon
 1000 Kilometers - Oregon
 In Stride - Oregon
 Family Tree - Oregon
 Lantern - Oregon

Kilde 
 Mark Walkers profil på www.wiggage.com

Trommeslagere fra USA
Jazzmusikere fra USA
Johan Ludvig Maximilian Biellart

Johan Ludvig Maximilian Biellart (1724 – 7./8. oktober 1798) var en dansk officer.

Biellart var søn af den ved oberst Valentin von Eickstedts hvervede, senere ved Marineregimentet ansatte kaptajn Carl Frederik Vilhelm Biellart, der afskedigedes i 1728. Han udnævntes til værkbas réformé ved den holstenske Fortifikationsetat 1740. Samme år indtrådte han som kadet i Landkadetkompagniet, blev 1743 kadetkorporal og 1746 kadetsergent. Han ansattes dernæst 1747 som sekondløjtnant ved falsterske hvervede infanteriregiment, blev i 1754 karakteriseret og i 1756 virkelig premierløjtnant, men erholdt 1757 afsked og bestalling som ingeniørkaptajn, hvorefter han bivånede krigsoperationerne i Tyskland (Syvårskrigen) 1757-62. 1762 udnævntes han til ingeniørmajor med rang som majorer af Garden og ansattes som feltingeniør under feltmarskal, grev Claude-Louis de Saint-Germain ved den danske hærs mobilisering i anledning af de truende udsigter til krig med Rusland. Han ansattes i 1764 som kommandant i Kongsvinger Fæstning, hvilken stilling han beklædte til sin død. Medens han fungerede som sådan, forfremmedes han i 1772 til oberst af infanteriet, i 1780 til generalmajor – som hvilken han dog først erholdt gage i 1790 – og i 1795 til generalløjtnant med den ham forbeholdte anciennitet af 23. oktober 1789. Han blev 31. juli 1790 Ridder af Dannebrog. Biellart døde på Kongsvinger natten mellem 7. og 8. oktober 1798. Af skiftepapirerne i hans bo fremgår, at han er død ugift eller i hvert fald som barnløs enkemand.

Kilder 
 V.E. Tychsen, "Johan Ludvig Maximilian Biellart", i: C.F. Bricka (red.), Dansk Biografisk Lexikon, København: Gyldendal 1887-1905.

Generalløjtnanter fra Danmark
Danskere i 1700-tallet
Riddere af Dannebrog (1671-1808)
Ingeniørofficerer fra Danmark
Personer i Dansk Biografisk Leksikon